กรมฝนหลวงและการบินเกษตร วางแผนช่วยเหลือพื้นที่สระบุรีและภาคเหนือ ที่ยังมีค่าฝุ่นละอองเกินค่ามาตรฐาน
กรมฝนหลวงและการบินเกษตร วางแผนช่วยเหลือพื้นที่สระบุรีและภาคเหนือ ที่ยังมีค่าฝุ่นละอองเกินค่ามาตรฐาน ควบคู่ช่วยเหลือพื้นที่การเกษตรจังหวัดจันทบุรีและบุรีรัมย์ที่ประสบปัญหาขาดแคลนน้ำเพื่อทำการเกษตรนายสุรสีห์ กิตติมณฑล อธิบดีกรมฝนหลวงและการบินเกษตร เปิดเผยคุณภาพอากาศบริเวณพื้นที่กรุงเทพมหานครและปริมณฑลในวันนี้ 19 กุมภาพันธ์ 2562 ส่วนใหญ่อยู่ในเกณฑ์ดีมาก ขณะที่บริเวณตำบลหน้าพระลาน อำเภอเฉลิมพระเกียรติ จังหวัดสระบุรี ยังอยู่ในเกณฑ์คุณภาพปานกลาง หน่วยปฏิบัติการฝนหลวงเคลื่อนที่เร็วจังหวัดระยอง ติดตามสภาพอากาศระหว่างวันต่อเนื่อง หากมีแนวโน้มการพัฒนาตัวของเมฆที่ดีก็จะวางแผนปฏิบัติการช่วยเหลือพื้นที่การเกษตรบริเวณอำเภอโป่งน้ำร้อนและสอยดาว จังหวัดจันทบุรี ที่มีการร้องขอฝนเนื่องจากกำลังประสบปัญหาขาดแคลนน้ำเพื่อทำการเกษตรอยู่ในขณะนี้ หน่วยปฏิบัติการฝนหลวงเคลื่อนที่เร็วจังหวัดนครสวรรค์ ที่ติดตามสภาพอากาศระหว่างวันประกอบกับการดูเมฆในพื้นที่จริงจากความร่วมมือของพี่น้องอาสาสมัครฝนหลวง หากมีเมฆธรรมชาติที่ก่อตัวขึ้นและมีแนวโน้มที่จะพัฒนาตัวได้ดี จะวางแผนขึ้นบินปฏิบัติการช่วยเหลือพื้นที่ตำบลหน้าพระลาน อำเภอเฉลิมพระเกียรติ จังหวัดสระบุรี ที่มีค่าฝุ่นละอองเกินเกณฑ์มาตรฐานทันที ขณะที่หน่วยปฏิบัติการฝนหลวงเคลื่อนที่เร็วจังหวัดพิษณุโลก ที่ย้ายไปปฏิบัติการที่จังหวัดเชียงใหม่ ยังคงติดตามบริเวณพื้นที่ภาคเหนือตอนบนที่มีค่าคุณภาพอากาศที่มีแนวโน้มสูงขึ้นกว่าพื้นที่บริเวณอื่นๆ จึงต้องมีการเตรียมพร้อมในพื้นที่อย่างใกล้ชิดเพื่อการปฏิบัติการที่ทันสถานการณ์มากขึ้นสำหรับพื้นที่ภาคตะวันออกเฉียงเหนือ ที่จังหวัดขอนแก่นมีค่าคุณภาพอากาศอยู่ในเกณฑ์ปานกลาง จังหวัดนครราชสีมาและเลยอยู่ในเกณฑ์ดี ดังนั้นหน่วยปฏิบัติการฝนหลวงเคลื่อนที่เร็วจังหวัดขอนแก่น จึงยังไม่มีแผนปฏิบัติการฝนหลวงช่วยสลายฝุ่นละอองในวันนี้ แต่หากสภาพอากาศระหว่างวันเหมาะสม จะวางแผนขึ้นบินปฏิบัติการช่วยเหลือพื้นที่การเกษตรที่มีการร้องขอฝนในจังหวัดบุรีรัมย์